google/wiki40b huggingface dataset:
Halljänes

Erinevus valgejänesest

Täiskasvanud halljänesed on valgejänestest suuremad. Halljänese karvastik on pealt pruunikashall, kõhupool on aga valge. Tema talvekarvkate on helehall. Halljänesel on ka valgejänesest pikemad kõrvad ja pikem pealtpoolt must saba.

Toitumine

Halljänes on taimtoiduline. Tema toidubaasi moodustavad peamiselt kõrrelised ja liblikõielised taimed. Talvel sööb ta ka puude ja põõsaste oksi ning koort. Nagu paljud teised jänesed, söövad ka halljänesed tavaliselt (90–95% juhtudest) ära oma ühe korra soolestiku läbinud toidust – seda nähtust nimetatakse autokoprofaagiaks ehk refektsiooniks. See võimaldab halljänesel toidust omastada enamiku toitainetesse talletunud energiast.

Sigimine

Halljänesed saavad suguküpseks aastaselt ja siis algab ka sigimine. Nad sigivad 2–3 korda aastas. Tavaliselt on nende esimene pesakond väiksem kui järgnevad. Eestis on keskmiseks pesakonna suuruseks 3 poega. Tiinus kestab neil 40–44 päeva. Halljänes on võimeline uuesti tiinestuma veel enne eelmise tiinuse lõppu (superfetatsioon).

Areng

Halljänese pojad on sündides karvadega kaetud ning kohe pärast sündi on nad nägijad. Poegade imetamine kestab umbes 1 kuu, pärast seda saavad pojad iseseisvateks. 
Eluiga on keskmiselt 6 aastat, rekordiliselt kuni 13 aastat.

Halljänes ulukina

Halljänes on tavaline jahiloom, kellele peetakse jahti hagija, hurda või urukoeraga 1. oktoobrist 31. jaanuarini. Tarastatud aiandis võib neid maakonna keskkonnaameti loaga küttida aasta ringi.
Voleri

Voleri on asum Lätis, Riia linna Kurzeme rajooni osa pindalaga 5,315 km². Asub Daugava kaldal Spilvest ja Bolderājast idas. 309 elanikku (2010).
Voleri alad kuulusid vaatamata Riia lähedusele aastail 1561–1795 Kuramaa hertsogiriigile. Asumi alal asus mitu mõisa, neist Voleri mõisa järgi on asum ka oma nime saanud. Piirkonnas olid kõrtsid ja rohumaad. Piirkond jäi XIX sajandini põllumajanduslikuks alaks. Aastal 1736 ostis Voleri mõisa lätlasest ettevõtja Jānis Šteinhauers või Johann Steinhauer, kes pani seal käima vee jõul töötava saekaatri. Riiaga liideti piirkond aastal 1824.
XX sajandi kolmekümnendatel aastatel hakkasid Daugava jõe kõrgemale tammile kerkima elumajad. Pärast Läti iseseisvumist rajatud tamm ongi piirkonna suurim ehitis. Aastaks 1938 elas Voleris juba 789 inimest.
Asumi põhjapoolses osas asuvad endise Krēmeri mõisa aladel endise Krēmeri asula maad. Tänapäeval asub seal tööstuspiirkond ja seda ala loetakse Voleri osaks. Kahe vanema piirkonna vahel asub tänapäeval sadam. Varemalt asus seal Dreiliņi mõis, selle lähistel aga Kronmanni mõis. Tammitagustel aladel asusid Beckeri mõis ja Hapaki mõis.
Kuna piirkonnas on tänapäeval vähem rahvast kui varem ja kuna tammi tagused niisked aasad pakuvad lindudele häid elupaikasid, siis on Voleris palju linde.
Varjuteater (romaan)

Retseptsioon

Viivi Luik ei määratle "Varjuteatrit" ei reisikirja ega mälestusteraamatuna, vaid nimetab seda selgelt romaaniks. Kirjanduskriitik Kaarel Kressa on raamatut nimetanud mosaiiktekstiks, mille tükke eristavad värvide asemel eri ajajärgud ning tükkideks on mälupildid ja väikesed vaatlused.
Rein Veidemann nimetas "Varjuteatrit" pärast ilmumist Mats Traadi "Õelate lambi" kõrval teiseks 2010. aasta eesti proosasündmuseks. 
2010. aastal ilmunud "Varjuteatril" on otsesed sidemed 1985. aastal ilmunud "Seitsmenda rahukevadega", eelkõige otseste viidete (Rooma jõudmine sai alguse 1949. aastal kodukandist), aga ka tinglikumate ühenduste näol (tagasivaade lapsepõlve 1950. aastatel). Romaani on võrreldud ka Aare Pilve "Ramadaaniga" (2010), mis kujutab samuti sügavamat sissevaadet Itaaliasse. Joel Sangale toob "Varjuteater" meelde ka Curzio Malaparte "Kaputti" (1944) .
Kohtla-Järve poolkoksimäed

Kohtla-Järve poolkoksimäed on põlevkivi poolkoksi kuhjamisel tekkinud mäed Kohtla-Järve Järve linnaosa lääneosas. Lõunapoolse mäe kõrgus on 167,7 meetrit, see on ühtlasi Eesti kõrgeim tehismägi, ning põhjapoolse mäe kõrgus on 143 meetrit. Varem oli mäestik viie tipuga, mille kõrgus ulatus kuni 186 meetrini.

Põleng 2012. aastal

2012. aasta juulis jõudsid ajakirjandusse teated, et Kohtla-Järve tehismäe sisemus on juba pikemat aega põlenud. Keskkonnaministeeriumi hinnangul ei tulene sellest tähelepanuväärset keskkonnaohtu, samas on neis väidetes kaheldud. Augusti alguse seisuga ei ole keskkonnaministeerium jõudnud põlengu likvideerimise asjus kokkuleppele mäge sulgevate ehitusfirmadega Merko ja Rand & Tuulberg, kes mõlemad leiavad, et tegu on vääramatu jõuga ning seega pole põlengu kustutamine nende kohustus.
Põlengu asjaolude hindamist ja likvideerimist raskendab asjaolu, et taolisi poolkoksimägesid on maailmas vähe. Eestis on varem põlenud aheraine-, mitte poolkoksimäed, Saksamaal on aga põlenud kivisüsi, mitte põlevkivi.
Riigi tellimusel tehismäge uurinud geoloogi Erik Puura väitel ei põle mäes siiski üldse poolkoks. "Põlema ei läinud mäe peamised jäätmed, vaid kas kunagi nõlva sisse paigutatud jääkpõlevkivi või mingisugused muud põlevad tööstusjäätmed, mida sinna kunagi pandi," kommenteeris Puura põlengut Postimehele.
Euroopa filmiauhind

Kategooriad

Auhinnakategooriate hulk on aeg-ajalt muutunud. 2009. aastal anti auhindu välja 17 kategoorias. Kokku on olnud läbi aegade 27 kategooriat.
Nelson Haedo Valdez

Varajane elu

Valdez unistas noorena Paraguay meeskonnas mängimisest. Valdez ja tema perekond elasid vaesuses Caaguazú departemangus, mis on üks vaesemaid Paraguay piirkondi. Valdez on tunnistanud, et tal oli täiuslik lapsepõlv ja tal on rõõm olla pärit armastavast perekonnast. Kuna tal ei olnud oma jalgpalli mängis ta apelsini või sokipaariga, sest tal oli veel viis õde-venda ja perekond ei saanud seetõttu talle palli osta. Jalgpalli hakkas ta esimesena mängima kohalikus noorteklubis.

Koondisekarjäär

Valdez mängis Paraguay alla 20-aastaste koondises 2003. aasta juunioride maailmameistrivõistlustel Araabia Ühendemiraatides. Ta tegi kaasa kõigis alagrupimängudes ja lõi viimases alagrupimängus värava Saksamaale. Paraguay tuli oma alagrupis teiseks, kuid kaotas kaheksandikfinaalis Hispaaniale.
Valdez tegi debüüdi Paraguay rahvuskoondises 2004. aasta Copa América esimeses alagrupimängus 7. juulil Costa Ricaga. Esimese värava lõi ta rahvuskoondises 17. augustil 2005 mängus El Salvadoriga.
Ta on esindanud Paraguayd koondises 2006. ja 2010. aasta maailmameistrivõistlustel ning kolmedel Copa América meistrivõistlustel. 2011. aasta Copa Américal lõi ta teises alagrupimängus värava Brasiiliale. Meistrivõistlustel saadi lõpuks teine koht. 2015. aasta Copa Américal lõi ta esimeses alagrupimängus värava Argentinale, kusjuures tuli Paraguay välja 0:2 kaotusseisust.
Sergei Lukjanenko

Sergei Vassiljevitš Lukjanenko [lukj'aanenko] (Сергей Васильевич Лукьяненко); sündinud 11. aprillil 1968 Kartaus) on vene ulme- ja imeulmekirjanik. Tema tuntumate tööde hulka kuuluvad teosed "Öine vahtkond" ("Ночной дозор") ning selle järjed "Päevane vahtkond" ("Дневной дозор"), "Videvikuvahtkond" ("Сумеречный дозор") ja "Viimane vahtkond" ("Последний Дозор").
Tauno Pukk

Tauno Pukk (2. september 1957 – 27. september 1983 Tartu) oli eesti ajaloolane.
Ta osales aktiivselt organisatsiooni Noor-Tartu tegevuses.
Ta lõpetas 1983. aastal Tartu Riikliku Ülikooli ajalooteaduskonna kunstiajaloolasena (diplomitöö "Mõningaid iseloomulikke jooni vene nõukogude maalikunstis aastail 1917–1925").
Nõukogude armee üleajateenijad mõrvasid Tauno Puki Tartus 1983. aasta septembris.
Jaam kahele

"Jaam kahele" (vene keeles: "Вокза́л для двои́х") on režissöör Eldar Rjazanovi 1982. aasta melodramaatiline kinofilm. 
Pearolle täitsid Oleg Basilašvili ja Ljudmila Gurtšenko. Film osales 1983. aasta Cannes'i filmifestivali konkursiprogrammis. Pälvis 1984. aastal NSV Liidu riikliku preemia. Süžee põhineb osaliselt 2 reaalselt sündinud juhtumil: Mikael Tariverdijevi ja Jaroslav Smeljakovi lool, mis filmis on kombineeritud. Nimelt oli Tariverdijev kõrvalistuja istmel autos, mida juhtis tema armastaja, tuntud näitleja, auto sattus õnnetusse, jalakäija hukkus ja Tariverdijev võttis süü enda peale, kuigi ta tegelikult ei olnud roolis. Ta pääses pika protsessi järel amnestia tõttu; samas ka tema armulugu lõppes. Teine lugu oli luuletaja Smeljakoviga, kes oli Stalini ajal Kaug-Põhjas vangilaagris. Talle anti vaba päev sõpradega kohtumiseks, kusjuures hilinemine võrdsustati põgenemisega. Õnnetuseks nad magasid sisse ja Smeljakov pidi sõpradega läbi tundra laagrisse jooksma, tee lõpus pidid sõbrad teda laagri väravateni kandma, sest ta oli liiga väsinud.
Vladimir Zworykin

Elulugu

Zworykin sündis jõuka esimese gildi kaupmehe kuuelapselises perekonnas. Tema isa Kozma Zvorõkin kauples leivaga, oli aurikute omanik ning oli Muromi ühispanga esimees.    
Vladimir lõpetas Muromi reaalkooli ja astus 1906 Peterburi Tehnoloogiainstituuti, mille ta lõpetas 1912 elektriinseneri diplomiga. Aastatel 1912–1914 õppis ta Pariisis Collège de France'is Paul Langevini käe all. 
Esimesed katsetused televisiooni alal tegi ta Boriss Rozingi juhendamisel. Ta aitas Rozingit tema eralaboris Peterburis suurtükiväekoolis. Kirjavahetuse andmetel leidis see koostöö aset 1910–1914, mis on teiste elulooliste andmetega vastuolus. Võib-olla õppis ta Langevini juures hoopis 1919. 
Esimese maailmasõja ajal teenis ta Hrodnas sidevägedes, seejärel töötas Petrogradis ohvitseride raadiokoolis. Ta töötas ka Vene Marconi firmas, testides sõjaväele mõeldud raadioaparatuuri. 
Pärast 1917. aasta revolutsiooni vahistas tšekaa ta pealekaebuse tõttu, kuid hiljem vabastas. Kui ta seejärel külastas kodukohta Muromit, nägi ta seal vaid oma lähedaste traagikat: seal oli surnud ta isa; tädi tapetud röövi käigus; onu teinud enesetapu pärast vara (aretatud traavlid) konfiskeerimist; perekonnale kuulunud maja oli nõukogude poolt konfiskeeritud ja tema enda kohta välja kirjutatud vahistamiskorraldus. Kõik see viis otsusele põgeneda Venemaalt. Ta põgenes läbi Siberi: Omsk, Jekaterinburg (kus vahistatati isiku tuvastamiseks bolševike poolt ja vabastati Tšehhi korpuse poolt), Arhangelsk.
Aastal 1919 emigreerus ta USA-sse ja sai 1924 USA kodakondsuse. Töötas ettevõttes Westinghouse Electric Corporation Pittsburghis. Aastal 1926 sai ta Pittsburghi Ülikoolist doktorikraadi. 
Aastal 1923 taotles ta patenti täielikult elektroonilisele televisioonile. Aastaks 1933 tegi ta selle koos oma kaastöötajatega teoks. 1930. aastate lõpuks töötas tema uurimisrühm välja mitu signaaliedastustoru, sealhulgas öise nägemise edastustoru.
Et Westinghouse ei olnud tema leiutistest vaimustunud, asus ta tööle vene päritolu David Sarnovi firmas Radio Corporation of America. Ta oli 1929. aastast elektroonika uurimisrühma juht Camdenis (New Jersey) ja hiljem Princetonis. 1932. aastal hakati Empire State Buildingule paigaldatud teleantenni kaudu edastama televisiooniprogramme. 
1933. aastal tegi NSV Liidu esindajate kutsel reisi NSV Liitu, kus kohtus oma sugulastega, kuid nende soovitusel ei jäänud NSV Liitu elama, vaid läks USA-sse tagasi. 
Aastal 1954 sai ta firma auasepresidendiks. 
1950. ja 1960. aastatel keskendus ta meditsiinitehnikale. Aastatel 1954–1962 oli ta Rockefelleri Meditsiiniuuringute Instituudi (Rockefeller Institute for Medical Research) meditsiinielektroonika keskuse direktor.

Tunnustused

Vladimir Zworykin valiti 1948. aastal Ameerika Filosoofiaseltsi liikmeks.
Longi oja

Kirjeldus

Kraavi pikkus on 2,7 km, valgla suurus 13,6 km², langus 2 m ja lang 1,35 m/km. Kraav kuulub Lääne-Eesti vesikonda ja Pärnu alamvesikonda. Kraav saab alguse 98 m kõrguselt Muti järvest ja suubub 96 m kõrgusel Mäeküla järve.
MacOS Sierra

Night Shift

Alates versioonist 10.12.4 on macOS operatsioonisüsteemis ka Night Shift, mis töötab samamoodi kui iOS-is. Night Shift vähendab öösiti sinist valgust ekraanil, et saaks paremini jääda magama.
Kasutaja võib ise valida, mis kellati Night Shift aktiveerub ja seda kas üleüldse aktiveerub.

Siri

Siri on nüüd integreeritud macOS 10.12 Sierra operatsioonisüsteemi. Sirit saab kasutada Docki kaudu ja menüüst. Lisaks saab ka avada Siri kindla klahvivajutusega, mille kasutaja on ise sättinud.
Läbi Siri saab kasutada teisi rakendusi ilma neid avamata. Näiteks saab otsida internetist pilte ja informatsiooni, ilma et peaks veebibrauseri avama. Samuti saab ka Siri kaudu otse sõnumitele ja e-kirjadele vastata, ilma et peaks ise kirjutama.

Continuity, iCloud ja Apple Pay

Arvuti saab avada automaatselt, kui kasutajal on olemas Apple Watch ning kui kasutaja on seadmed omavahel ühendanud.
Kasutaja saab kopeerida pilte, teksti ja muud sisu otse iPadist või iPhone'ist otse dokumenti, mis on Mac-arvutis.
Kui arvuil hakkab kõvaketta maht täis saama, siis arvuti kustutab ebavajalikud ja vanad failid ise.
Apple Payd saab kasutada ainult läbi iPhone'i või Apple Watchi ja ainult Safaris. Toetatud on ainult veebipoed, mis kasutavad Apple Pay teenust.

iTunes

iTunes'i on lisatud sinule (For you) vaheleht. Nüüdsest tutvustab iTunes muusikat, mis kasutajale võiks meeldida.
MiniPlayerile on juurde lisatud aken, kust näeb lüürikat, kui kasutaja muusikat kuulab.

Pilt pildis

Kasutaja saab näiteks teha YouTube'i video väikseks, ilma et peaks seda veebibrauseris vaatama. Sellega on tehtud multitegumtöötlus lihtsamaks ja kasutaja saab keskenduda mitmele asjale korraga, ilma et eri aknad peaksid olema avatud.

Messages

Lisatud on uusi emotikone ja iluefekte. Alates macOS Sierrast saab vaadata YouTube'i videoid, ilma et peaks brauseri avama.

Turvalisus

Apple on muutnud turvalisust OS X operatsioonisüsteemis. Enam ei saa automaatselt avada rakendusi tarkvaraarendajatelt, kes ei ole Apple'i tarkvaraarendajate programmiga liitunud. Kasutaja peab nüüdsest alati eraldi kinnitama, et tahab avada rakendust, mis ei ole Apple'i poolt kinnitatud usaldusväärseks.
macOS Sierras on muutunud ka privaatsuseeskirjad. Nüüdsest on Apple'il õigus koguda kasutaja informatsiooni ja andmeid. Kasutaja saab siiski valida, kui palju ja mida jagab.
Armeenia ja Eesti rahva sõpruse monument

Armeenia ja Eesti rahva sõpruse monument on monument Tartus Vabaduse puiestikus. Monumendi autor on Leninakani (praegu Gjumri) skulptor Akop Dživanjan. Monument avati 23. oktoobril 1978.
Kodijärve mõis

Kodijärve mõis (saksa keeles Gothensee, varem Kodjerw) oli rüütlimõis (aastast 1881 fideikomiss) Kambja kihelkonnas Tartumaal.

XVII sajand − 1919

Mõis rajati XVII sajandi 2. poolel Arula mõisast eraldatud alast. Kodijärve viimane omanik enne 1919. aasta mõisate võõrandamist oli Arthur von Ackermann.

Pärast võõrandamist

Nüüdisajal tegutseb mõisa peahoones Kodijärve hooldekodu.

Mõisaansambel

Mõisasüdamest umbes 500 meetrit läände jääb Kodijärve mõisa kalmistu.
Denis Noble

Denis Noble (sündinud 16. novembril 1936) on inglise bioloog, füsioloog ja evolutsioonibioloog.
Ta on üks süsteemibioloogia rajajaid. Ta on põhjalikult uurinud südame töö mehhanisme.
Costa Atlantica

Ajalugu

Ristluslaev asus oma esmareisile 1. juulil 2000. 
Laev ristiti 15. juulil 2000 Veneetsias (Itaalia) ja ristiemaks sai itaalia näitlejatar Claudia Cardinale. Laeva kodusadam on Genova.
Ristluslaeva sõsarlaevad on  Costa Mediterranea ning teistsuguse korstnaga Carnival Spirit, Carnival Legend, Carnival Miracle, Carnival Pride.
2012. aastal kasutatakse laeva kruiisideks Savonast.
Saksa Vabade Ametiühingute Koondis

Saksa Vabade Ametiühingute Koondis (saksa Freier Deutscher Gewerkschaftsbund, lühend FDGB) oli ametiühingute keskorganisatsioon Saksa DV-s.
Saksa Vabade Ametiühingute Koondise asutamiskongress toimus Nõukogude okupatsioonitsoonis Ida-Berliinis 1946. aasta 9. kuni 11. veebruarini. Saksamaa Sotsialistlik Ühtsuspartei kasutas Saksa Vabade Ametiühingute Koondist oma poliitika elluviimiseks. Saksa Vabade Ametiühingute Koondis kuulus Saksa DV Rahvusrindesse ja tal oli oma fraktsioon Saksa DV Rahvakojas (parlamendis).
Saksa Vabade Ametiühingute Koondisesse kuulus 16 erinevat erialaametiühingut. FDGB häälekandja oli ajaleht Tribüne.
Saksa Vabade Ametiühingute Koondis oli Saksa DV suurim massiorganisatsioon. 1989. aastal oli Saksa Vabade Ametiühingute Koondisel 9,5 miljonit liiget, mis moodustas 98% kõigist riigi töötavatest inimestest.
14. septembril 1990 otsustati Saksa Vabade Ametiühingute Koondise kongressil alates 30. septembrist 1990 laiali minna. Ida-Saksa erialaametiühingud ühinesid 1991. aastal Lääne-Saksa vastavate ametiühingutega.
Taguküla laid

Taguküla laid (ka Tagukülalaid) on 67,7 hektari suurune saar (laid) Kassari lahes, halduslikult Hiiu maakonnas Hiiumaa vallas Taguküla küla alal. Saare rannajoone pikkus on 8,7 kilomeetrit.
Saare suurim kõrgus on 2,6 meetrit üle merepinna.
Saar kuulub Käina lahe-Kassari maastikukaitseala koosseisu ja on looduskaitse all.
Juhatus

Juhatus (harvem ka eestseisus) on juriidilise isiku (nt organisatsiooni, asutuse, ettevõtte) tegevust juhtiv ja seda esindav valitav organ.
Juhatus peab olema enamikul eraõiguslikel juriidilistel isikutel (nt MTÜ-del). Täisühingul ja usaldusühingul juhatust pole; nende ühingute juhatuse moodustavad juhtivad ühingu täisosanikud.
Matti Pehk

Elulugu

Matti Pehk on teenistujate poeg.
Lõpetas 1966 Tartu 7. Keskkooli, 1971 Tartu Riikliku Ülikooli füüsikaosakonna, 1976 Eesti NSV TA Astrofüüsika ja Atmosfäärifüüsika Instituudi (AAI) aspirantuuri, füüsika-matemaatikakandidaat (1982, AAI), väitekiri "Определение энергетических характеристик нормальных К- и М-гигантов в ближней инфракрасной области спектра". Oli aastast 1971 AAI insener, vaneminsener, nooremteadur, vanemteadur.

Teadustöö

Uurimisvaldkonnad: polarimeetria, infrapunafotomeetria, spektromeetria; atmosfäärifüüsika – kiirgusmõõtmised. 10 teadustrükist.
22. territoriaalkorpuse eskadrill

22. territoriaalkorpuse eskadrill (vene 22-я эскадрилья või 22-й корпусной авиаотряд) oli Punaarmee sõjaväeline üksus (eskadrill), mis asus Eesti territooriumil. Eskadrill moodustati septembris 1940 ja lõpetas tegevus 1941. aastal.
Kaur Kuslap

Isiklikku

Vennad Alo Kuslap ja Kaarel Kuslap mõlemad Eesti sõudjad, olnud ka mitmekordsed Eesti meistrid.
Püha Jüri rist

Püha Jüri rist on servadeni ulatuvate haaradega punane rist valgel põhjal.
Püha Jüri rist on Inglismaa rahvuslipul umbes aastast 1277. Juba ristisõdade ajal kandsid inglise sõdurid oma vormil sellist risti.
Püha Jüri on Inglismaa ja mitmete teiste riikide ja piirkondade kaitsepühak. Püha Jüri rist on ühtlasi Milano, Genova, Freiburgi ja Montréali sümbol ning esineb Barcelona linna lipul ja Gruusia lipul.
Erinevalt Püha Jüri ristist ei ulatu Punase Risti embleemil risti haarad lipu servadeni (nagu ka  Šveitsi lipul).
Hopa mõis

Hopa mõis ehk Ape mõis (saksa keeles Hoppenhof, läti keeles Apes muiža, ka Oppes muiža) oli rüütlimõis Liivimaal Valga kreisis Apekalnsi kihelkonnas. Tänapäeval asub mõisasüda Lätis Hopa piirkonnas Hopa linnas.

Ajalugu

Mõis rajati XIV sajandil. Aastal 1528 oli selle omanikuks Johann Hoppe, kelle järgi mõis ka oma nime sai. Aastast 1889 olid mõisa omanikeks Delwigid.

Mõisaansambel

Hopa mõisaansambel (tall, laut, härrastemaja, moonakamaja, elumaja) on kohaliku kaitse all olevad arhitektuurimälestised.

Peahoone

Häärber oli aastast 1924 Hopa Põllumajanduskooli omandis. Teise maailmasõja järel rajati sinna korterid, hiljem oli seal haigla. Aastast 1996 on selle omanikuks Alūksne pansionaadi Hopa osakond. 2018. aasta seisuga on hoone hävimisohus.

Kõrvalhooned ja park

Säilinud on veel teisedki mõisakompleksi kuulunud hooned. Meierei ja ait on eraomanduses, mõisa laut ja küün kuuluvad aga Hopa Põllumajanduskoolile. Säilinud on ka mõisa park, mis jääb Hopa valda.

Mõisa suurus

Bienenstammi andmetel oli mõisa suurus 1816. aastal 2 ja 1/8 adramaad, sellele allus 144 mees- ja 175 naishinge.
Mihhail Abdurahmanov

Mihhail Abramovitš Abdurahmanov (vene keeles Михаил Абрамович Абдурахманов) (sündinud 18. septembril 1934 Dušanbes) oli juudi päritolu Tadžikistani maalikunstnik.
Abdurahmanov lõpetas 1959. aastal Leningradis NSVL Kunstide Akadeemia Repini-nimelise maalikunsti, skulptuuri ja arhitektuuri instituudi maalikunsti erialal.
Abdurahmanov oli NSVL Kunstnike Liidu liige.
1985. aastal lõi ta etappiloova maali "Kurjuse impeeriumi krahh". Loonud ka piibliteemalisi maale.
Alates 1994. aastast elab Abdurahmanov Ameerika Ühendriikides.

Isiklikku

Tema vend oli Ilja Abdurahmanov. Ka abikaasa Gretta Jaralova on maalikunstnik.
Väljasuremiskeeris

Väljasuremiskeeris (inglise extinction vortex) on protsess, kus populatsiooni geneetilise mitmekesisuse kadu koos lähiristumissurutisega, demograafilised kõikumised, keskkonnatingimuste varieerumine jt tegurid koostoimes ja üksteise mõju võimendadas vähendavad populatsiooni arvukust igas järgmises põlvkonnas kuni populatsiooni täieliku väljasuremiseni.
Väljasuremiskeerise kontseptsiooni koos nelja erineva mudeliga arendasid välja M. E. Gilpin and M. E. Soulé, kes oma kuulsas 1986. aasta teadusartiklis "Minimum viable populations: Processes of species extinction" seda esmakordselt tutvustasid.
Theodor Gebre Selassie

Theodor Gebre Selassie (sündinud 24. detsembril 1986 Třebíčis) on Tšehhi jalgpallur, Tšehhi jalgpallikoondise kaitsja.
Alates 2012. aastast mängib ta Saksamaa Bundesliga klubis Bremeni Werder. Enne seda mängis ta Tšehhi klubides. 2008. aastal tuli ta Tšehhi meistriks Praha Slaviaga ja 2012. aastal Libereci Slovaniga.
Esimese mängu rahvuskoondises pidas ta 4. juunil 2011 sõpruskohtumises Peruu vastu.

Isiklikku

Theodor Gebre Selassie on 181 cm pikk. Tema isa on etiooplane ja ema tšehh.
Grytinggrend

Grytinggrend on raudteeäärne asula Norras Aust-Agderi maakonnas Gjerstadi vallas.
Kõrgus merepinnast on keskmiselt umbes 150 m. 
Seal avati 1935 Sørlandsbaneni raudteepeatus. Kaugus Oslost mööda raudteed on 243,30 km.
Kungla (mütoloogia)

Kungla on eesti mütoloogias õnnemaa, muinasjutumaa. Arvatakse, et selle sõna võttis esimesena kasutusele F. R. Kreutzwald, kes mõtles selle all eelkõige Gotlandi saart.
Kungla nimi tuleneb rootsi keelest ("det kungliga folket").
Kosjaviin

Kosjaviin oli viin, mille kosilased kosja kaasa tõid. 
Kosjaviin oli põletatud suhkruga punaseks (tegelikult pruuniks) värvitud viin. Üks pudel oli mõeldud kohapeal joomiseks, teine pudel abiajamiseks (ehk viinutamiseks). Kosjaviina joomine oli märgiks kosjade vastuvõtmisest; kosjaviina joomisele eelnes kosjajutt ja mõrsja ülesleidmine või väljaotsimine, järgnes kinkide vahetamine ja söömine.
Zunyi

Loodus

Aasta keskmine temperatuur on 13...18 kraadi. Päikeselisi päevi on palju.
Tuntuim vaatamisväärsus on 60 m kõrgune juga Chishui.

Rahvastik

Elanike arv on umbes 7 338 000 (2003. aasta lõpp).
Zunyis elab hiinlaste kõrval veel 36 rahvust, sealhulgas tujia'd, miaod ja gelao'd.

Majandus

Zunyi sisemajanduse kogutoodang moodustab veerandi kogu provintsi omast.
Linnas on metallurgiatööstus, elektrijaam, ehitusmaterjalidetööstus ja toiduainetetööstus.

Ajalugu

Zunyis toimus Zunyi konverents, Hiina Kommunistliku Partei otsustav nõupidamine Suure looderetke ajal jaanuaris 1935. Mao Zedong kindlustas oma võimu: ta valiti esimest korda partei juhiks. Hiina turistid lasevad end konverentsi toimumiskoha juures pildistada. See kuulub "palverändude" sihtmärkide hulka. See on endine ilusas kohalikus stiilis katoliku kirik, mis 1953 tehti Mao Zedongi monumendiks. Samuti renoveeriti maja, kus ta peatus. Preester isa Xia sai asemele teise maatüki koos majaga. Hiljem pandi ta vangi. Kahekümne aasta pärast ta vabastati ja rehabiliteeriti 1985 täielikult. Aastal 1987 hakkas ta ehitama praegust kirikut, mis valmis 2004.

Toit

Zunyi on tuntud kohana, mille hõõguvaid toite käisid maitsmas Hiina juhid, sealhulgas Deng Xiaoping. Nende toitude seas on vürtsine kuum nuudlisupp lambaliha ja oajustu-massiga (yangrou fen). Selles kasutatakse pakse valgeid ümmargusi riisinuudleid (lai fen), mida valmistatakse Gaopingi linnas ja mida mujalt naljalt ei leia.
Valmistatakse riisilikööri (maotai), samuti dongjiu'd. Kohalik õlu gaoyuan on maitsev. Nende jookide maitsvuse põhjuseks peetakse kohaliku vee head kvaliteeti. Praegu ähvardab Chishui jõge, millest maotai'd tehakse, reostus.
Aivo Udras

Aivo Udras (sündinud 15. märtsil 1970 Võrus) on endine eesti laskesuusataja.
Ta lõpetas aastal 1989 Võru Tööstustehnikumi.
Ta on võitnud Eesti meistrivõistlustel individuaalselt pronksmedali (1993), teatesõidus hõbemedali (1990) ja murdmaasuusatamises teatesõidus 2 hõbemedalit (1991, 2000).

Isiklikku

Tema elukaaslane on suusataja Silja Suija.